b'\n_START_ARTICLE_\nBharuch\n_START_SECTION_\nHist\xc3\xb2ria\n_START_PARAGRAPH_\nEl seu nom derivaria de Bharukachha, corrupci\xc3\xb3 de Bhragu o Bhrigu Kachha, "Camp de Bhrigu", l\'heroi ep\xc3\xb2nim local, un savi de la ciutat. Fou coneguda de grecs i romans amb el nom de Barygaza._NEWLINE_Broach va formar part de l\'imperi Maurya i despr\xc3\xa9s va passar als Sakes amb la dinastia dels Kshatrapes occidentals. Despr\xc3\xa9s es va produir la dominaci\xc3\xb3 dels gujars al segle VI i dels rajputs, subjectes a la senyoria dels Chalukyes de Kalyan i dels seus successors els Rashtrakutes. Al segle\xc2\xa0vii fou visitada pel peregr\xc3\xad xin\xc3\xa8s Hwen Thsang, que diu que tenia 10 monestirs budistes amb 300 monjos. Al llarg del segle VIII fou atacada pels \xc3\xa0rabs del califat. _NEWLINE_Despr\xc3\xa9s form\xc3\xa0 part del regne d\'Anhilvada (746-1242) a la caiguda del qual va passar als Vaghela de Dholka per\xc3\xb2 sembla que en aquestos anys va canviar de mans m\xc3\xa9s d\'una vegada, fins a la conquesta musulmana el 1298. Va pert\xc3\xa0nyer al sultanat de Delhi (1298-1391), al sultanat de Gujarat (1391-1572, excepte del 1534 a 1536 quan fou temporalment conqueria per Humayun) a l\'Imperi Mogol (1572-1736) i a caps independents (1736-1772). Fou atacada i saquejada pels portuguesos el 1536 i 1546. El 1572/1573 el sult\xc3\xa0 de Gujarat la va haver d\'entregar a Akbar el Gran per\xc3\xb2 la va recuperar el 1583 encara que nom\xc3\xa9s per uns mesos retornant a poder d\'Akbar. _NEWLINE_Broach fou visitada pels comerciants anglesos Aldworth i Withington i el 1616 es va establir una factoria a una simple casa de la ciutat. Una factoria holandesa es va establir el 1620. El 1660 l\'emperador Aurangzeb va ordenar arrasar les seves muralles fins als fonaments. A finals del segle els marathes van assolar la ciutat el 1675 i 1686 i despr\xc3\xa9s del segon atac Aurangzeb va fer reconstruir les muralles i va donar a la ciutat el nom de Sukhabad que no va arrelar; el governador de Broach actuava cada cop de manera m\xc3\xa9s independent i el 1736 va rebre del nizam d\'Hyderabad el t\xc3\xadtol de nawab i es va independitzar de facto; el 1759 els brit\xc3\xa0nics es van establir a Surat i van entrar en relacions amb el nawab. _NEWLINE_A causa d\'un conflicte per les taxes, els brit\xc3\xa0nics van enviar una expedici\xc3\xb3 des de Surat l\'abril/maig de 1771, per\xc3\xb2 va fracassar, per\xc3\xb2 durant la temporada de pluges el nawab va visitar Bombai i va acceptar pagar 4 lakhs; tot i aix\xc3\xad no va poder pagar i el novembre de 1772 els brit\xc3\xa0nics van enviar una segona expedici\xc3\xb3 que va conquerir f\xc3\xa0cilment la ciutat (en l\'acci\xc3\xb3 va morir el general Wedderburn, el comandant de la for\xc3\xa7a expedicion\xc3\xa0ria); el territori fou annexionat; el formaven en aquell moment la ciutat i 162 pobles. El 1783 els territoris de Broach (que per tractat o conquesta ara inclo\xc3\xafen Anklesvar, Hansot, Dehejbara i Amod) foren cedits pel tractat de Salbai als marathes (les conquestes originals a Sindhia, i la resta al peshwa)._NEWLINE_El 1803 despr\xc3\xa9s de la segona guerra maratha, el tractat de Bassein (1802) la va retornar als brit\xc3\xa0nics que van ocupar la ciutat el 1803. El 1818, pel tractat de Poona, tres talukes foren agregades al districte. El 1823 es van revoltar els kolis; el 1857 fou teatre de lluites entre parsis i musulmans; i el 1886 una revolta dels tataores va causar la mort del superintendent de policia del districte.'